Sultan Ataullah Muhammad Shah II

Sultan Ataullah Muhammad Shah ibni Almarhum Sultan Dziaddin Mukarram Shah (Jawi: ; mangkat tahun 1698) ialah Sultan Kedah ke-16. Baginda merupakan putera kepada Sultan Dziaddin Mukarram Shah dan Che’ Sepa Chendra. 

Pada 2 Mei 1688, baginda telah dimasyhurkan sebagai Sultan Kedah selepas kemangkatan ayahanda baginda dan bersemayam di Kota Bukit Pinang.

 Kehidupan 
Sultan Ataullah Muhammad Shah merupakan putera kepada Sultan Dziaddin Mukarram Shah dan Che' Sepa Chendra. Baginda mempunyai seorang bonda tiri bernama Wan Jingga dan kekanda tiri bernama Tunku Safura Nagara.

Baginda telah berkahwin dengan Tunku Maheran yang diberi pangkat Permaisuri. Isteri baginda juga merupakan cucunda kepada Raja Muda Kota Naga, Tunku Pengeran. Baginda berdua dikurniakan tiga orang anakanda, iaitu dua putera bernama Tunku Abdullah dan Tunku Ibrahim serta seorang puteri bernama Tunku Latifah.

 Pemerintahan 
Setelah menaiki takhta, Sultan Ataullah Muhammad Shah telah berpindah dan bersemayam di Kota Bukit Pinang. Baginda juga telah menyerahkan Kota Indera Kayangan kepada Dato' Andika Raja untuk menjagakannya.

Baginda dikatakan merupakan seorang sultan yang sangat berusaha dalam memajukan pekerjaan rakyat negeri Kedah, baik pekerjaan di darat atau di laut. Baginda telah memerintahkan Dato’ Seri Maharaja Putera Dewa untuk melawat seluruh jajahan Kedah, mengambil tahu hal rakyat, memberi nasihat dalam hal pertanian dan pertukangan serta memberi idea bagi usaha dalam mendatangkan keuntungan kepada negeri.

Pada 17 November 1698 bersamaan 13 Jamadilawal 1110 Hijrah, baginda telah mangkat akibat kegeringan dan dimakamkan di Kota Bukit Pinang. Makam baginda telah ditemui pada April 2017 bersama kerabat baginda yang lain oleh Persatuan Sejarah Malaysia berdekatan tebing sungai di Kampung Bukit Pinang, Alor Setar.

 Rujukan 

Ataullah Muhammad Shah 2
Kategori:Kematian 1698